অনলাইন সংরক্ষণ /// ইরানের বিরুদ্ধে ‘সবচেয়ে কঠোর’ নিষেধাজ্ঞা আজ সোমবার থেকে পুনর্বহাল করেছে যুক্তরাষ্ট্র।এই নিষেধাজ্ঞায় ইরান ও দেশটির সঙ্গে বাণিজ্যরত দেশগুলোকে লক্ষ্যে রাখা হয়েছে। এতে ইরানের তেল রপ্তানি, শিপিং ও ব্যাংক ব্যবস্থাসহ অর্থনীতির সবগুলো প্রধান খাত ক্ষতিগ্রস্ত হবে বলে ধারণা বিশ্লেষকদের।গতকাল রোববার প্রেসিডেন্ট ট্রাম্প জানান, তার প্রশাসনের নেওয়া কৌশলের কারণে ইরান ইতোমধ্যেই চাপে পড়েছে।ট্রাম্প আরও বলেন, ‘ইরানের নিষেধাজ্ঞাগুলো অত্যন্ত শক্তিশালী। আমাদের আরোপ করা নিষেধাজ্ঞাগুলোর মধ্যে এগুলোই সবচেয়ে শক্তিশালী। ইরানের কী হয় এখন দেখার বিষয়। তবে তারা খুব ভাল কিছু করছে না এটি আমি বলতে পারি।’ রোববার যুক্তরাষ্ট্রের মধ্যবর্তী নির্বাচনের এক প্রচারণা সমাবেশের উদ্দেশে রওনা হওয়ার আগে তিনি এসব কথা বলেন।বিবিসির প্রতিবেদনে বলা হয়েছে, নিষেধাজ্ঞার জের ধরে ইরানের সামরিক বাহিনী দেশটির প্রতিরক্ষা সক্ষমতা তুলে ধরতে সোমবার ও মঙ্গলবার বিমান মহড়ার ঘোষণা দিয়েছে।২০১৫ সালে ইরানের পারমাণবিক চুক্তি থেকে গত মে মাসে যুক্তরাষ্ট্রকে সরিয়ে নিয়েছেন ট্রাম্প। এরপর দেশটির বিরুদ্ধে নিষেধাজ্ঞাগুলো পুনর্বহাল করেছে ওয়াশিংটন।